Diari Oficial de la Generalitat Valenciana


Sumari del DOGV 4105, del 11-10-2001 (2001/9593)

RESOLUCIO d'1 d'octubre de 2001, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Tercer Conveni entre la Generalitat Valenciana i Renfe per a la prestació de serveis ferroviaris regionals en la línia Xàtiva-Alcoi.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4105

Data del DOGV
:   11-10-2001

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2001/9593


Data del document
:   01-10-2001

Organisme emissor
:   Presidència de la Generalitat

Tipus de document
:   Resolució

Descriptors 

:   * empresa pública
    * transport públic
    * transport de viatgers
    * transport ferroviari
    * cooperació administrativa

RESOLUCIO d'1 d'octubre de 2001, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Tercer Conveni entre la Generalitat Valenciana i Renfe per a la prestació de serveis ferroviaris regionals en la línia Xàtiva-Alcoi. [2001/A9593]
  
Subscrit, després de la tramitació prèvia reglamentària, entre la Generalitat Valenciana i Renfe, el 16 de juliol de 2001, el Tercer Conveni per a la prestació de serveis ferroviaris regionals en la línia Xàtiva-Alcoi, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0576/2001, i que figura com a annex d'aquesta resolució.
  
València, 1 d'octubre de 2001.- La subsecretària del Secretariat del Govern i Relacions amb les Corts: Amparo Koninckx Frasquet.
  
Tercer Conveni entre la Generalitat Valenciana i Renfe per a la prestació de serveis ferroviaris regionals en la línia Xàtiva-Alcoi
  
València, 16 de juliol de 2001
  
Reunits
  
D'una part, José Ramón García Antón, conseller d'Obres Públiques, Urbanisme i Transports de la Generalitat Valenciana, fent ús de les facultats que té atribuïdes en virtut de la Llei 5/1983, de 30 de desembre, de Govern Valencià, i autoritzat expressament per a aquest acte per Acord del Govern Valencià, adoptat el 26 d'abril de 2001.
  
I d'una altra, Miguel Corsini Freese, president de la Xarxa Nacional dels Ferrocarrils Espanyols (RENFE), en representació d'aquesta, d'acord amb el que preveu l'apartat 1a) de l'article 25 de l'Estatut Jurídic de Renfe, aprovat pel Reial Decret 121/1994, de 28 de gener.
  
Aquests dos amb capacitat suficient per a obligar les seues representades,
  
Exposen
  
Primer. Que el passat 31 de juliol de 2000 va complir la seua vigència el Conveni que ambdues parts tenien subscrit per a la prestació de serveis ferroviaris regionals en la línia Xàtiva-Alcoi.
  
Segon. Que el referit Conveni tenia com a objectiu donar cobertura a la prestació del servei ferroviari en el període gener/juliol de 2000, o, eventualment, fins a la data immediatament anterior a la transferència de la línia a la Generalitat Valenciana, si aquesta tenia lloc abans del 31 de juliol de 2000.
  
Tercer. Que dites previsions es fundaven en el procés de negociació al si de la Comissió Mixta Estat-Generalitat Valenciana, de la transferència de la línia Xàtiva-Alcoi a aquesta Comunitat Autònoma.
  
Quart. Que com que el procés de transferència no ha culminat i és voluntat d'ambdues parts mantindre la prestació del servei ferroviari regional en la línia Xàtiva-Alcoi, i ja que només pot ser atés per Renfe, a l'empara de l'adequat Conveni establit amb la Comunitat Autònoma, resulta necessari la formalització d'aquest Tercer Conveni que la prudència aconsella estendre al període agost 2000/juliol 2002, o, eventualment, fins a la data immediatament anterior a la transferència de la línia, si és que aquesta té lloc abans del 31 de juliol de 2002.
  
Cinqué. Que amb aquest objecte les parts han portat a terme les corresponents negociacions que culminen en el present document d'acord amb les següents:
  
Estipulacions
  
Primera. Objecte
  
La Xarxa Nacional dels Ferrocarrils Espanyols es compromet i obliga durant la vigència d'aquest conveni a prestar els següents serveis ferroviaris regionals a la Comunitat Valenciana:
  
Alcoi-València
  
Un tren diari
  
Un tren de dilluns a dissabte
  
Un tren diumenges
  
Alcoi-Xàtiva
  
Un tren diari
  
Un tren diari excepte dissabtes
  
València-Alcoi
  
Un tren diari
  
Un tren de dilluns a dissabte
  
Un tren divendres
  
Xàtiva-Alcoi
  
Un tren diari
  
Un tren diari excepte dissabtes
  
No són objecte d'aquest conveni la implantació, modificació o supressió d'altres serveis regionals que Renfe puga acordar en aquesta Comunitat Autònoma.
  
Segona. Condicions tècniques
  
Tots els serveis previstos en l'estipulació anterior es prestaran amb material autopropulsat de la sèrie 592 o 593.
  
Renfe, per raons tècniques o d'explotació i amb caràcter excepcional, es reserva la facultat de modificar els tipus de trens a utilitzar en aquests serveis durant el temps mínim imprescindible.
  
Tercera. Condicions econòmiques
  
La Generalitat Valenciana es compromet i obliga a subvencionar a RENFE els dèficits d'explotació dels serveis que s'estableixen en aquest conveni, definits per la diferència entre les despeses d'explotació i els ingressos generats pels viatgers que els utilitzen, durant la vigència d'aquest.
  
Els costos d'explotació corresponents als anys 2000, 2001 i 2002 seran de 992,86 pessetes (5,9672 euros), 1.032,57 pessetes (6,2058 euros) i 1.063,55 pessetes (6,3920 euros) per km/tren respectivament, siga quin siga el tipus de tren emprat.
  
Atés que la línia Xàtiva-Alcoi figura entre les tancades per l'Acord del Consell de Ministres de 30 de setembre de 1984, sobre actuacions en les línies altament deficitàries de Renfe, a aquests costos s'afegiran els corresponents als de gestió d'infraestructura (és a dir despeses de manteniment d'infraestructura i despeses de circulació).
  
L'import estimat de la subvenció prevista per al període agost 2000/juliol 2002 de vigència d'aquest conveni s'arreplega en l'annex incorporat a aquest, i es distribueix en les següents anualitats:
  
Anualitat 8825 685.769.000 PTA (1.051.771,18 euros)
  
Anualitat 2073 942.947.598 PTA (1.731.134,82 euros)
  
Total 596.888.306 PTA (2.782.906,00. euros)
  
El dit import defineix el valor límit de la subvenció, de tal manera que si del seguiment de la prestació dels serveis convinguts durant el període es deduïra que la diferència entre les despeses i els ingressos de l'explotació superara tal import, la Comissió prevista en l'estipulació sisena quedarà facultada per a revisar els serveis convinguts o per a proposar la subscripció d'una addenda al present conveni que modifique el citat import, i això conforme amb els termes previstos en l'estipulació vuitena.
  
La proposta de subscripció de la referida addenda serà procedent també en el cas que la superació de l'import estimat es posara de manifest d'acord amb la liquidació de la subvenció corresponent.
  
La subvenció convinguda, amb la forma de pagament que s'estableix en la clàusula següent, es portarà a efecte a càrrec del programa pressupostari 513.20 de la Generalitat Valenciana, línia de subvenció T2305000 i aplicació econòmica 29.08.84652.76890.
  
Quarta. Forma de pagament
  
Les transferències corrents a realitzar per la Generalitat Valenciana a Renfe per a atendre la subvenció establida en aquest conveni se satisfaran en els termes següents:
  
L'import total corresponent al període agost 2000/novembre 2001 serà de 291.390.858 de pessetes (1.051.771,18 euros) i es distribuirà en setzenes parts (63.307.032 PTA, equivalents a 65.735,70 euros) per al seu abonament mensual a partir de la data d'entrada en vigor del present conveni i una vegada iniciat l'exercici pressupostari 2001 de la Generalitat Valenciana.
  
El primer lliurament es realitzarà per l'import corresponent al nombre de mensualitats vençudes a la formalització del conveni, després de l'aportació per part de Renfe del certificat del compliment de la prestació dels serveis convinguts.
  
La resta de mensualitats d'aquest primer període agost 2000/novembre 2001, fins al número de setze, a partir del venciment d'aquestes, prèvia conformitat per part de la Direcció General de Transports de la Conselleria d'Obres Públiques, Urbanisme i Transports, del certificat a aportar per Renfe acreditatiu del compliment de la prestació dels serveis convinguts o revisats, si és procedent, d'acord amb el que preveu el paràgraf cinqué de l'estipulació tercera.
  
L'import màxim corresponent al període desembre 2001/juliol 2002 serà de 554.476.951 pessetes (1.731.134,82 euros) i es distribuirà en vuitenes parts (10.732.721 PTA, equivalents a 216.391,85 euros) per al seu abonament mensual, a partir del venciment de cada mensualitat, prèvia conformitat per part de la Direcció General de Transports de la Conselleria d'Obres Públiques, Urbanisme i Transports, del certificat a aportar per Renfe acreditatiu del compliment de la prestació dels serveis convinguts o revisats, si és procedent, d'acord amb el que preveu el paràgraf cinqué de l'estipulació tercera.
  
L'últim lliurament, corresponent al mes de juliol de 2002, requerirà, a més de la conformitat a què abans s'ha fet referència, l'aportació de la liquidació del dèficit d'explotació corresponent al període complet de vigència del conveni conformada per la Comissió de Seguiment establida en l'estipulació sisena, i s'expedirà per un import igual a la diferència entre el referit dèficit i les quantitats lliurades amb anterioritat, amb l'estimació de l'annex com a límit per a la suma de tots els lliuraments.
  
En el cas que la transferència de la línia a la Comunitat Valenciana es produïra abans de 31 de juliol de 2002, la Generalitat Valenciana es compromet i obliga a abonar a Renfe la liquidació que resulte del dèficit de la línia en aqueix moment.
  
Cinquena. Utilització de material mòbil propietat de la Generalitat Valenciana
  
En la mesura que el futur de la línia passa per la transferència de la seua titularitat a la Comunitat Autònoma, la Generalitat Valenciana podria optar per adquirir material mòbil per a la seua adscripció a la línia.
  
Si aquesta situació es produïra amb anterioritat a la formalització de la transferència i durant la vigència del present conveni, ambdues parts adoptarien les mesures necessàries per a la utilització del referit material en la prestació dels serveis convinguts; en aquest cas la Comissió de Seguiment establida en l'estipulació sisena determinarà la valoració mensual que siga procedent aplicar a manera de lloguer i que serà deduïda de la subvenció prevista en l'estipulació tercera i es reflectirà com a deduccions en els lliuraments mensuals a què es refereix l'estipulació quarta.
  
Sisena. Comissió de seguiment
  
Per a l'exacte i adequat compliment dels termes del present conveni es confirma amb la mateixa composició i funcions la Comissió de Seguiment confirmada al seu torn per al conveni de 28 de setembre de 2000.
  
Aquesta Comissió serà l'encarregada de definir l'import de la subvenció definitiva a la vista de les dades sobre costos i ingressos, així com de determinar, si és procedent, la valoració relativa a la utilització del material mòbil de la Generalitat Valenciana prevista en l'estipulació cinquena, si aquesta es portara a terme.
  
Renfe es compromet a informar al si de la Comissió de Seguiment de les eventuals actuacions que tinga previst realitzar en el patrimoni immobiliari de la línia Xàtiva-Alcoi i que puguen afectar l'explotació present o futura del servei ferroviari.
  
Setena. Vigència
  
El present conveni retrotrau els seus efectes a l'1 d'agost de 2000 i estendrà els seus efectes al 31 de juliol de 2002, o, eventualment, fins a la data immediatament anterior a la transferència de la línia, si és que aquesta té lloc abans del 31 de juliol de 2002.
  
No obstant això, atés que les disposicions aplicables en l'àmbit de la Generalitat Valenciana no permeten comprometre despeses a càrrec d'exercicis futurs en matèria de transferències corrents, la seua vigència durant l'exercici 2002 queda subjecta a la condició suspensiva que existisca crèdit adequat i suficient per a finançar la despesa derivada del Conveni en el Pressupost de la Generalitat Valenciana del dit exercici.
  
Vuitena. Novació
  
De mutu acord de les parts es podrà renovar el present conveni, entenent-se per novació la modificació substancial d'aquest en aspectes no previstos en les seues estipulacions. La novació només podrà realitzar-se per acord escrit, subscrit pels firmants del present document.
  
Novena. Rescissió
  
D'acord amb el que estableix l'article 7.3 del Decret 20/1993, de 8 de febrer, del Govern Valencià, pel qual es regula el registre de convenis i s'estableix el règim juridicopressupostari dels convenis que subscriu la Generalitat Valenciana, el Govern Valencià podrà procedir a la rescissió d'aquest conveni si durant el primer any a partir de la firma no s'executa la prestació corresponent.
  
Per la seua banda, Renfe podrà procedir a la rescissió d'aquest conveni si la Generalitat Valenciana no fa efectives les seues obligacions econòmiques en els termes establits en les estipulacions tercera i quarta.
  
Desena. Del present conveni Renfe donarà trasllat al Ministeri de Foment.
  
I perquè així conste firmen el present document en quadruplicat exemplar en el lloc i data que figura en l'encapçalament.
  
El conseller d'Obres Públiques, Urbanisme i Transports de la Generalitat Valenciana,
  
José Ramón García Antón
  
El president de Renfe,
  
Miguel Corsini Freese